Capítol 9: Anna i Germán

Temporada 1, Capítol 9

## Sinopsi

L'Anna (Iria del Rio) i en Germán (Marc Clotet) acaben passant temps junts i rememoren els vells temps.

D'altra banda, la Terrats(Nora Navas) vol que l'Anna formi part del seu equip per a la seva candidatura com a presidenta, però això farà que l'Anna acabi confessant-li el que va fer a Lisboa. En paral·lel, els nois fan un dinar a la masia del Pela (Xulio Abonjo) sense ell, que acaba amb problemes.

## Argument

(A partir d'aquí hi ha espòilers.)

Els nois i les noies del Minerva organitzen una festa a casa del Pela. Han preparat galetes que porten marihuana i cadascú en pren una. La Laila demana no prendre'n però els altres l'animen a fer-ho fins a convèncer-la. Mentre juguen a "veritat o repte", els nois repten a la Flor i la Lorena a fer-se un petó, o sinó, anar a buscar begudes per tots. Accedeixen a anar a buscar begudes, i la Flor s'entossudeix a provar un licor exquisit que només treuen per celebracions. Mentre són a la cuina amb el licor a la mà, ve l'Òscar a agafar alguna cosa de la nevera. Elles s'amaguen d'ell i al final s'acaben embolicant i després tornen a la festa. En tornar, la Laila es troba malament perquè li ha afectat la droga que ha pres en la galeta, i sembla delirar. La Gina encara a la Lorena per un xuclet que té al coll, però ella posa excuses.

Al mateix temps, l'Anna i en Germán s'han quedat tancats al gimnàs, xerren sobre diverses coses i ella li explica el secret sobre l'incident que va tenir a Lisboa amb una noia (la Joana) del seu equip i es descobreix que aquella l'ha denunciada. En Germán ofereix l'ajuda de la seva dona Montse que és advocada per defensar-la. Al final, s'enrotllen al gimnàs i dormen allà. A la festa, truquen al Pela perquè supervisi l'estat de la Laila, però ell considera més oportú avisar als seus pares. Quan arriba el pare de la Laila, s'encara amb el Nil, culpant-lo de tot el que li ha passat darrerament a la seva filla (deixar els estudis, passar-se el dia amb l'skate i ara prendre marihuana) i els acaba prohibint estar junts. A continuació, es veu una escena en la qual estan tots els joves al bar i arriba la Rosa que ve a parlar amb la Sílvia. En un primer moment, no se sap què diuen, però la Lorena està atenta a la situació i acaben tots plorant: el Pela ha mort en un accident de trànsit.

## Explicació de Tv3

Les emocions són les veritables protagonistes del capítol "Anna i Germán". Per fi l'Anna explica al Germán què va succeir a Lisboa. Confessa el que l'ha estat amoïnant des de l'inici de la sèrie, i a canvi, rep el seu suport incondicional. I també el de la seva nòvia, la Montse. Però si la Montse sabés tot el que acaba passant en el capítol d'avui... Paral·lelament, els nois fan un dinar a la masia que acaba complicant-se. I com a punt final, una mort inesperada que ens deixa el cor en un puny fins la setmana que ve. Repassem les principals trames de l'últim episodi, però, atenció, el text està ple d'espòilers!

**L'atracció entre la Lorena i la Flor existeix**

A partir del joc de veritat o repte, la Lorena i la Flor han de fer-se un petó. Elles diuen que no se'l volen fer davant de la Gina, però quan es troben a soles a la cuina, se l'acaben fent. Quan surten, fan que no ha passat res, però la Gina veu una marca al coll de la Lorena i li acaba preguntant si li ha fet la Flor. La Lorena menteix amb naturalitat: "Gina, què pesada. Sempre estàs igual!". No és capaç de dir-li la veritat, i per la mirada de comiat que es fan amb la Flor, sembla que la cosa no acabarà aquí. Què passarà amb "Girena", ho deixaran córrer o obriran la relació?

**L'Anna i el Germán s'estimen**

Per accident, l'Anna i el Germán es queden tancats al club i han de passar la nit allà. Hi ha temps per a jocs i confidències, i per imaginar què hauria passat si haguessin seguit junts com a parella. L'atracció entre ells no es pot frenar i acaba passant el que tothom esperava des del minut 1. Per una nit, s'obliden de la Montse i decideixen sentir. Però quan surt el sol, les coses es veuen d'un altre color. Sembla que hi ha més que atracció entre ells, però les responsabilitats i el compromís del Germán posen fre, de moment, a una possible relació. "Estem en contacte", diu Germán per acomiadar-se. Una mica fred?

**Una festa que acaba malament**

Els nois fan una festa a la masia del Pela i les noies s'acaben autoconvidant. Arriba l'Emma sense que elles l'esperin, i es percep la tensió a l'ambient. Ella les va deixar tirades per fitxar per l'Olímpic! La segona sorpresa de la festa són unes galetes de marihuana que la Laila acaba menjant, picada per l'Emma: "A veure si així et deixes anar una mica!". Però no se li posen gens bé i la festa acaba fatal. La Laila passa una època difícil a casa, després de deixar els estudis, i l'incident de les galetes li complica una mica més les coses. Però qui ha estat al seu costat fins al final? El Nil!

**Una mort inesperada**

Quan la majoria de fans estan contents perquè per fi l'Anna i el Germán s'han sincerat, la sèrie pren un canvi de rumb. La Lorena i l'Òscar, drets al bar, encara no poden creure que el seu pare hagi mort en un accident de moto. El Pela ha mort tràgicament, i se'n va després de perdre un dels pocs "bolos" que li quedaven amb la seva banda de rock, i de discutir-se amb la seva exparella, la Sílvia. I això encara afegeix una mica més de tristesa a aquest final. Tots ens acomiadem recordant els millors moments d'aquest roquer passat de voltes, seductor incansable i vividor (sempre es colava a casa de la Sílvia per arreplegar algun tàper de macarrons) però amb un gran cor. Els seus lemes sempre seran "carpe diem" i "llarga vida al rock'n'roll".

I dilluns... nou capítol de "Les de l'hoquei". Com afrontaran la Lorena i l'Òscar la mort del seu pare? I la Sílvia podrà viure amb la culpa quan pensi que l'última vegada que va veure en Pela va ser quan el va fer fora de casa seva?